b"\n_START_ARTICLE_\nFranc Treiber\n_START_SECTION_\n\xc5\xbdivljenjepis\n_START_PARAGRAPH_\nTreiber je gimnazijo  in licej od leta 1823 do 1830 obiskoval v Celovcu kjer je od 1830 do 1834 \xc5\xa1tudiral tudi teologijo in bil 1834 posve\xc4\x8den v duhovnika._NEWLINE_Bil je kraj\xc5\xa1i \xc4\x8das kaplan v Pliberku in \xc5\xa0mohorju, od 1836 do 1846 kaplan in katehet mestne \xc5\xbeupnije v Celovcu, od 1846 do 1848 \xc5\xbeupnik v \xc5\xa0entjakobu v Ro\xc5\xbeu; tu je 1848 ustanovil svoj sloviti pevski zbor in ga nad 30 let vodil. Z Valentinom Jane\xc5\xbei\xc4\x8dem, bratom A. Jane\xc5\xbei\xc4\x8da je 1872 tu ustanovil Slovensko posojilnico. Zaveden Slovenec in navdu\xc5\xa1en narodni buditelj, je prijateljeval tudi z bratrancema prav tako zavednima Slovencema Andrejem Einspilerjem (1813-1888) in Lambertom Einspielerjem (1840-1906).\n_START_SECTION_\nDelo\n_START_PARAGRAPH_\nTreiber je zlagal pesmi v nare\xc4\x8dnem slogu in metodi. Nekatere njegove pesmi npr.: En mav postojmo; Bratec moj predragi; Temna no\xc4\x8d bo minila  so ponarodele. Izbolj\xc5\xa1al, okraj\xc5\xa1al in uglasbil je pesem Moj dom prijatelja Primo\xc5\xbea Ko\xc5\xa1ata, koro\xc5\xa1kega nararodna buditelja in organizatorja Tabora v \xc5\xbdopra\xc4\x8dah (nem. Selpritsch)._NEWLINE_Franc Treiber, naj bi po pri\xc4\x8devanju P. Zablatnika leta 1855, ko sta mu v razdobju nekaj mesecev umrla mama in o\xc4\x8de in se je vra\xc4\x8dal na prazen dom napisal in prvi\xc4\x8d zapel pesem\xc2\xa0\xc2\xbbN'mav \xc4\x8dez izaro\xc2\xab. Na njegovem pogrebu naj bi ro\xc5\xbeanski pevski zbor njemu v slovo zapel tudi to pesem, ki je postala himna koro\xc5\xa1kih Slovencev.\n_START_SECTION_\nV spomin\n_START_PARAGRAPH_\nV Lo\xc4\x8dah (nem. Latschach am Faaker See) ob Ba\xc5\xa1kem jezeru so se 8. novembra 2009 spomnili dveh pomembnih koro\xc5\xa1kih rojakov. Na zunanjem zidu cerkve V Lo\xc4\x8dah, ob grobovih in plo\xc5\xa1\xc4\x8dah pokojnih du\xc5\xa1nih pastirjev so odkrili spominski plo\xc5\xa1\xc4\x8di duhovnikoma Francu Treiberju in Janku Mikuli (1904-1988), ki sta napisala besedili in uglasbila  najbolj znani koro\xc5\xa1ki pesmi, himni Slovencev na Koro\xc5\xa1kem N`mav \xc4\x8dez izaro in Ro\xc5\xbe, Podjuna, Zila."